Is daar ŉ titel wat groter verantwoordelikheid inhou as “ouer”?Foto: Shlomaster/Pixabay.com Deur René Basson, Bemarkingsdirekteur: Intiem-tydskrif Om lewe te gee, bly ŉ wonderwerk. Dit verander ook jou persepsie van liefde en sorg – vir altyd. ’n Mens wonder dikwels of so baie kinders verwek sou word indien ouers werklik die verantwoordelikheid wat daarmee gepaardgaan vooraf sou besef. Die meeste regdenkende volwassenes wil die beste ouers vir hul kinders wees, of so reken ons. Tog het die nuus die afgelope maande gereeld berig oor die mishandeling en verwaarlosing van weerlose kinders, onwelvoeglike blootstelling en selfs die “weggooi” en ontvoering van ŉ eie baba. Die feit is egter dat dit gebeur in gemeenskappe waarin goeie, regdenkende mense woon. Dis haas ondenkbaar dat enige vrou haar dag oue suigeling soos ŉ lappop op ŉ ashoop weggooi! Of dat ŉ man wat moet beskerm juis aanrand, verniel, verwoes. Dit laat mens stom van magtelose ontsteltenis. Hierdie uiterste gevalle is ongelukkig nuuswaardig vanweë die brutaliteit, die onmenslikheid en die feit dat dit sosiaal onaanvaarbaar is. In geen gemeenskap mag sulke optrede ooit verskoon word nie, ongeag die rede of verweer. Maar helaas is daar in die meeste gesonde gemeenskappe sogenaamde “normale” ouerhuise waar kinders op minder sigbare maniere ly. ŉ Kind wat voortdurend blootgestel word aan ouers wat nie in liefde en vrede kan saamleef nie, ŉ kind wat voorwaardelik, op grond van prestasie of gedrag, liefde bewys word; ŉ kind wat net materiële liefde ken omdat ouers emosioneel en/of fisiek afwesig is. Wat is dit anders as mishandeling? Selfs ŉ gebrek aan reëls, dissipline en opvoeding met grense ontneem ŉ kind die sekuriteit van ŉ veilige omgewing. Kinders wat binne die raamwerk van reëls, respek en dissipline grootword, ken die veiligheid binne daardie grense. Kinders is geen ouer se besitting nie – hulle word net vir ons geleen. Geen kind mag ooit ŉ pion wees in ŉ magstryd tussen ouers nie. Is jy ŉ ouer? Hoe lyk die vrug van jou opvoeding? Die grootste vreugde van ouerskap is om met jou volwasse kinders ŉ vriendskap te deel, gebou op jare lange respek, vertroue, liefde, aanvaarding en herinneringe om ŉ leeftyd te hou. Indien enige aanpassings gemaak moet word om hierdie vreugde te ken, is daar geen beter tyd as NOU, want ouerskap is ŉ voorreg en vreugde, nie ŉ reg en straf nie.